Metrobeampte dreig glo om man te skietIn die video dreig die metropolisiebeampte dat hy die man gaan skiet (Foto: Skermskoot) ŉ Video waar ŉ gewapende lid van die Ekurhuleni-metropolisie (EMPD) ŉ man dreig dat hy hom op kort afstand gaan skiet, word wyd op sosiale media versprei. In die video kan gesien word hoe ŉ hele aantal EMPD-beamptes in ŉ rusie met die man betrokke is en hy op die grond vasgedruk word, terwyl ŉ ander beampte ŉ geweer op die man rig. In die agtergrond vra ŉ persoon vir die beampte of hy die man op kort afstand wil skiet en die gewapende beampte antwoord dan “ja”. Die ander beamptes het duidelik nie ŉ probleem daarmee dat hulle afgeneem word nie, en sê herhaaldelik “neem ŉ video, dit is goed”. Kobeli Mokheseng, woordvoerder van die EMPD, het gesê die voorval het Woensdag in Springs, Gauteng, plaasgevind. Hy het egter gesê dit is ŉ sensitiewe saak en dat hy nie verder daaroor kan kommentaar lewer nie. “Die saak is in die hande van die polisie asook die betrokke landdroshof. Die EMPD se departement vir integriteit en standaarde sal intern ondersoek instel,” het Mokheseng gesê. Brig. Mathapelo Peters, polisiewoordvoerder, het bevestig die man in die video is saam met nog ŉ man deur die metropolisiebeamptes in hegtenis geneem. Hulle het Donderdag in die Springs-landdroshof verskyn op aanklagtes van verset teen inhegtenisneming, crimen injuria en intimidasie. Peters kon nie bevestig wat tot die aanklagtes en inhegtenisnemings gelei het nie. Dit is aanvanklik beweer dat die lid van die publiek in die verkeerde rigting in ŉ straat gery het. Daar is toe egter gesê dit was een van die EMPD-beamptes wat in die verkeerde rigting gery het en dat die lid van die publiek hom daaroor aangevat het. Phaladi Mooko, burgemeesterskomiteelid vir gemeenskapsveiligheid in die Ekurhuleni-metro, het Donderdagoggend in ŉ onderhoud met Jacaranda FM gesê dat daar nog nie sekerheid is oor wie in die verkeerde rigting in die straat gery het nie. Mmoko sê die voorval sal noukeurig ondersoek word om presies te bepaal wat gebeur het. “Hierdie tipe van konfrontasie sou nie sommer sonder ŉ rede gebeur het nie. Die situasie lyk verkeerd. Ek sal later meer volledige besonderhede oor die voorval hê, maar vir nou veroordeel ons dié vorm van geweld,” het Mmoko aan Jacaranda gesê.